
Comisia pentru buget, finanţe şi bănci

Bucureşti   10.12.2002      

Nr. 22/545

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr.61/2002 privind colectarea creanţelor bugetare, cu care comisia noastră a fost sesizată în fond cu adresa Biroului Permanent nr.552 din           5 noiembrie 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti 10.12.2002

Nr.22/545

RAPORT

asupra proiectului de Lege pentru aprobarea Ordonanţei Guvernului nr.61/2002 privind colectarea creanţelor bugetare

Cu adresa nr.552 din 5 noiembrie 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr.61/2002 privind colectarea creanţelor bugetare. 

La întocmirea raportului s-a avut în vedere avizul primit de la Comisia juridică, de disciplină şi imunităţi, precum şi avizul Consiliului Legislativ şi al Consiliului Economic şi Social.


La lucrările comisiei au participat 24 deputaţi, din totalul de 25 membri ai comisiei.

In urma examinării proiectului de Lege pentru aprobarea Ordonanţei Guvernului nr.61/2002 privind colectarea creanţelor bugetare, în şedinţa din 10 decembrie 2002, comisia a hotărât, cu unanimitate de voturi, ca proiectul de lege să fie supus spre dezbatere şi adoptare Plenului Camerei Deputaţilor, cu amendamentele prezentate în anexă.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Finanţelor Publice, doamna Ioniţă Ştefania – director general, doamna Nicolau Mihaela – şef birou, care au susţinut forma rezultată din prezentul raport.

Proiectul de Lege a fost adoptat de Senat în şedinţa din data de 17 octombrie 2002.

Prezentul proiect de Lege face parte din categoria legilor organică.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu



Consilieri parlamentari:

Onete Alexandru

Bărdiţă Mariana
ANEXĂ

AMENDAMENTE ADMISE

asupra proiectului de Lege pentru aprobarea Ordonanţei Guvernului nr.61/2002 

privind colectarea creanţelor bugetare

Nr.

crt.
Text iniţial
Text propus de comisie

(autorul amendamentului)
Motivare

1.
Art.19.alin.(1)

“(1) Pentru sumele de restituit de la buget plătitorii au dreptul la dobândă după expirarea unui termen de 30 de zile de la data depunerii la organul competent a cererii de restituire sau compensare, după caz.”

(text prezentat de Guvern)
Alineatul 1 al articolului 19 va avea următorul cuprins:
“(1) Pentru sumele de restituit de la buget plătitorii au dreptul la dobândă după expirarea unui termen de 30 de zile de la data depunerii la organul competent a cererii de restituire sau compensare, după caz. Această prevedere este aplicabilă şi în cazul impozitului pe venit.
Propunerea este necesară întrucât cadrul legal de reglementare a impozitului pe venit prevede ca restituirea diferenţelor de impozit pe venit plătite în plus se face în termen de 60 de zile de la data emiterii deciziei de impunere anuală.

2.
Art.19.alin.(11) nou
După alineatul 1 al articolului 19, se introduce un nou alineat (11) cu următorul cuprins:

“(11) În cazul în care cererea de compensare sau restituire, după caz, precum şi documentaţia anexată care stă la baza acesteia, depuse de plătitor, sunt incomplete şi nu îndeplinesc condiţiile prevăzute de reglementările legale în materie, termenul de 30 de zile curge de la data prezentării de către acesta a documentaţiei complete”.

Propunerea se impune întrucât perioada de timp necesară solicitării şi prezentării documentaţiei complete de către plătitor diminuează termenul de 30 de zile aferent operaţiunii de analiză şi efectuare a operaţiunii de compensare sau restituire, după caz, prevăzută de ordonanţă.”

3.
Art.19.alin.(2)
“(2) Pentru sumele de rambursat aferente operaţiunilor efectuate începând cu data de 1 ianuarie 2003, pentru care, potrivit reglementărilor legale în materie, nu se face control anticipat, plătitorii au dreptul la dobândă după expirarea unui termen de 15 zile de la data depunerii cererii de rambursare.”

(text prezentat de Guvern)

Alineatul 2 al articolului 19 va avea următorul cuprins:

“(2) Pentru sumele de rambursat aferente operaţiunilor efectuate începând cu data de 1 ianuarie 2003, pentru care, potrivit reglementărilor legale în materie, nu se face control anticipat, plătitorii au dreptul la dobândă după expirarea unui termen de 30 zile de la data depunerii cererii de restituire.”

Termenul propus iniţial nu este suficient.

4.
Art.24.alin.(2)

“(2) În cazul plăţii efectuate prin decontare bancară sau prin mandat poştal, pentru obligaţiile bugetare cu termen de plată fix sau stabilit sub formă de interval, obligaţia bugetară se consideră plătită la data creditării contului bugetar corespunzător.”

(text prezentat de Guvern)
Alineatul 2 al articolului 24 va avea următorul cuprins:

“(2) În cazul plăţii efectuate prin decontare bancară sau prin mandat poştal, pentru obligaţiile bugetare cu termen de plată fix sau stabilit sub formă de interval, obligaţia bugetară se consideră plătită la data creditării contului curent general al trezoreriei statului deschis la Banca Naţională a României .”
Datorită sistemului actual de decontare pe suport de hârtie, există un decalaj temporal între data creditării contului curent general al trezoreriei statului şi data înregistrării veniturilor în conturile de venituri bugetare, decalaj pentru care nu se justifică suportarea de dobânzi de către contribuabili.

5.
Art.36.

“Măsurile asiguratorii dispuse atât de organele de executare, cât şi de instanţele judecătoreşti ori de alte organe competente, dacă nu au fost desfiinţate în condiţiile legii, rămân valabile pe toată perioada executării silite fără îndeplinirea altor formalităţi.”

(text prezentat de Guvern)

Articolul 36 va avea următorul cuprins:

“Măsurile asiguratorii dispuse atât de creditorii bugetari, cât şi de instanţele judecătoreşti ori de alte organe competente, dacă nu au fost desfiinţate în condiţiile legii, rămân valabile pe toată perioada executării silite fără îndeplinirea altor formalităţi.”
Pentru unitate de exprimare şi coerenţă având în vedere dispoziţiile art.31 şi 32 din ordonanţă.

6.
Art.39.

“Împotriva actelor de înfiinţare şi aducere la îndeplinire a măsurilor asigurătorii cel interesat poate face contestaţie în conformitate cu prevederile art.124.”

(text prezentat de Guvern)
Articolul 39 va avea următorul cuprins:

“Împotriva actelor prin care se dispun şi se aduc la îndeplinire măsurile asigurătorii cel interesat poate face contestaţie în conformitate cu prevederile art.124.”
Pentru a se introduce posibilitatea de contestare şi a actului prin care se dispun măsurile asiguratorii.

7.
Art.116.alin.(7) nou
După alineatul (6) al articolului 116, se introduce un nou alineat (7) cu următorul cuprins:

“(7) În cazul în care bunurile imobile trecute în proprietatea publică a statului conform prezentei ordonanţe, au fost revendicate şi restituite potrivit legii, terţelor persoane, debitorul, persoana juridică, va fi obligat la plata sumelor stinse prin această modalitate.”
Propunerea este necesară pentru a asigura protecţia creditorilor bugetari în cazurile în care bunurile trecute în proprietatea publică a statului au fost revendicate potrivit Legii nr.10/2001 sau potrivit dreptului comun.

8.
Art.133 alin.(1)

“(1) Organul de executare este în drept ca pentru creanţele bugetare datorate de comercianţii societăţii comerciale, cooperative de consum ori cooperative meşteşugăreşti sau persoane fizice să ceară instanţelor judecătoreşti competente începerea procedurii reorganizării judiciare şi a falimentului, în condiţiile legii.”

(text prezentat de Guvern)
Alineatul 1 al articolului 133 va avea următorul cuprins:

“(1) Organul de executare este obligat ca pentru creanţele bugetare datorate de comercianţi societăţii comerciale, cooperative de consum ori cooperative meşteşugăreşti sau persoane fizice să ceară instanţelor judecătoreşti competente începerea procedurii reorganizării judiciare şi a falimentului, în condiţiile legii.”

Autor: dl. deputat Florin Georgescu – Grup Parlamentar PSD.
Propunerea de formulare imperativă înlătură eventualele interpretări.

9.
Art.169.

“Sumele reprezentând taxa pe valoarea adăugată datorate de către autorităţile administraţiei publice locale pentru prestări de servicii constând în închirieri şi/sau concesiuni de bunuri imobile, care până la data de 31 mai 2002 nu au fost facturate beneficiarilor şi nu au fost achitate la bugetul de stat, se anulează, inclusiv majorările de întârziere şi penalităţile de întârziere aferente.”

(text prezentat de Guvern)
Articolului 169 va avea următorul cuprins:

“Sumele reprezentând taxa pe valoarea adăugată datorate de către instituţiile publice pentru prestări de servicii constând în închirieri şi/sau concesiuni de bunuri imobile, care până la data de 31 mai 2002 nu au fost facturate beneficiarilor şi nu au fost achitate la bugetul de stat, se anulează, inclusiv majorările de întârziere şi penalităţile de întârziere aferente.”

Autori:

- dl. deputat Andea Petru – Grup Parlamentar PSD;

- dl. deputat Antonescu Napoleon Nicolae – Grup Parlamentar PSD;

- dl. deputat Roşculeţ Gheorghe - Grup Parlamentar PSD;

- dl. deputat Marineci Ionel - Grup Parlamentar PSD;

- dl. deputat Miron Vasile - Grup Parlamentar PSD.
S-a lărgit sfera de aplicare a acestei prevederi.

În cursul dezbaterii, comisia a respins următoarele amendamente:

AMENDAMENTE RESPINSE

Nr.

crt.
Text iniţial

(text adoptat de Senat)
Amendament propus şi autorul acestuia
Motivare

1.
32. Denumirea titlului IX va avea următorul cuprins:

“Infracţiuni şi 

contravenţii”
Pct.32. – se elimină.

Autor: Comisia juridică, de disciplină şi imunităţi


a) argumente pentru susţinerea amendamentului:

Potrivit dispoziţiilor art.114 alin.(1) şi (2) din Constituţie, Guvernul poate fi abilitat printr-o lege specială să emită ordonanţe în domenii ce nu fac obiectul legilor organice.

Prin urmare, proiectul de Lege pentru aprobarea Ordonanţei Guvernului nr.61/2002, emisă în temeiul art.1 pct.II poz.6 din Legea nr.411/2002 privind abilitarea Guvernului de a emite ordonanţe, nu poate include în cuprinsul acesteia infracţiuni şi pedepse, care potrivit prevederilor art.72 alin.(3) lit.f) din Constituţie sunt reglementate prin lege organică.

b) argumente pentru respingerea amendamentului:

Textul ordonanţei aşa cum a fost transmis Senatului de către Guvern nu conţinea “infracţiuni” şi se încadrează în legea de abilitare a Guvernului. Plenul Senatului a adoptat textul ordonanţei cu prevederi referitoare la infracţiuni schimbând astfel caracterul legii.



2.
33. După art.150 se introduc două articole noi, art.1501 şi 1502, cu următorul cuprins:

“Art.1501. – Sustragerea, substituirea, degradarea sau înstrăinarea de către debitor ori de către terţe persoane a bunurilor sechestrate în conformitate cu prevederile art.73 alin.(1) şi art.76 alin.(3) se pedepseşte cu închisoare de la 6 luni la 1 an sau cu amendă de la 50.000.000 lei la 100.000.000 lei.

Art.1452. – Reţinerea şi nevărsarea de către plătitorii obligaţiilor bugetare a sumelor reprezentând impozit pe salarii şi venituri asimilate salariilor, impozit pe dividende şi impozit datorat de nerezidenţi pentru veniturile realizate în România, în cel mult 30 de zile de la scadenţă, constituie infracţiune şi se pedepseşte cu închisoare de la 6 luni la 2 ani sau cu amendă de la 100.000.000 lei la 500.000.000 lei.”
Pct.33. – se elimină.

Autor: Comisia juridică, de disciplină şi imunităţi
a) argumente pentru susţinerea amendamentului:

Idem nr.crt.1.

b) argumente pentru respingerea amendamentului:

Idem nr.crt.1 (pct.32)

